秦王飲酒
作者：李賀
朝代：唐

paragraphs: 秦王騎虎遊八極，劒光照空天自碧。
羲和敲日玻璃聲，劫灰飛盡古今平。
龍頭瀉酒邀酒星，金槽琵琶夜棖棖。
洞庭雨脚來吹笙，酒酣喝月使倒行。
銀雲櫛櫛瑤殿明，宮門掌事報一更。
花樓玉鳳聲嬌獰，海綃紅文香淺清。
黃鵞跌舞千年觥，仙人燭樹蠟煙輕，清琴醉眼淚泓泓。